Hanne Nora Nilssen

Mølnhushaugen 19b

8802 Sandnessjøen Sandnessjøen, 10.august 2019

Helse- og omsorgsdepartementet

v/helseminister Bent Høie

Postboks 8011 Dep

0030 Oslo

**Klage på manglende behandling av innsynsbegjæringer– Helgelandssykehuset HF.**

Jeg viser til tilsvar fra Helgelandssykehuset av 23.juli på mitt innsynskrav av 11.juli (se vedlegg 1). Da jeg ikke har mottatt de dokumentene som jeg har anmodet om, og Helgelandssykehuset ikke behandler min klage på manglende innsyn på grunn av ferieavvikling, velger jeg med dette å sende saken direkte til Helseministeren. Dette da statsråden har et overordnet ansvar for de regionale helseforetakene. Helgelandssykehuset har heller ikke fulgt opp departementets vedtak i mine to tidligere klagesaker grunnet manglende innsyn, jfr. deres referanser. 19/1939-1 og 19/1939-14.

Bakgrunn for saken

Den 11.juli sendte jeg inn følgende anmodning om innsyn (vedlegg 2):

«*Viser til offentlighetslovens bestemmelser. Jeg vil med dette be om en fullstendig oversikt over alle dokumentene som er journalført i forbindelsen med utarbeidelsen av den alternativskillende økonomiske analysen. Jeg ber om at oversikten kommer som fullstendig journalrapport fra sak-/arkiv-systemet, hvor all informasjon rundt hvert dokument blir synliggjort (journalføringsdato, dokumentdato, dokumentnr. Osv). Da dette enkelt kan genereres ut fra sak-/arkivsystemet håper jeg at dette kan la seg gjøre.»*

Den 23 juli ble en klage på avslag sendt inn, siden min henvendelse til Helgelandssykehuset var ubesvart (vedlegg 2). Dette i tråd med offentlighetslovens bestemmelser i § 32. Den 31.juli mottar jeg svar fra Helgelandssykehuset. Der sto det følgende:

«*Beklager sen tilbakemelding. Grunnet ferieavvikling må lengre saksbehandlingstid påregnes. Din innsynsbegjæring vil bli behandlet så snart som mulig*.».

Begrunnelse for klagen

I følge offentlighetslovens bestemmelser skal innsynsbegjæring behandles uten ugrunnet opphold (§ 29), første ledd. I veileder til offentlighetsloven, s164 6.avsnitt, står det følgende:

«*At sakshandsamaren som er ansvarleg for saka innsynskravet gjeld, er bortreist, sjuk eller på ferie når kravet kjem inn, gir ikke grunnlag for å utsetje handsaminga av innsynskravet. Det enkelte organ må sytje for rutinar som gjer at innsynskrav kan handsamast utan at ein er avhengig av at enkeltpersonar er til stades*.»

I følge samme veileder vises det til at med ugrunna opphold menes senest 5 arbeidsdager.

Undertegnede har altså anmodet om innsyn i en fullstendig journalrapport over journalførte dokumenter til saken ang. den alternativskillende, økonomiske analysen. Senest den 27.mars 2019 hadde styret i Helgelandssykehuset saken oppe til behandling i forbindelse med styresak 27. Å generere en slik rapport tar sekunder, og kan ikke ansees som arbeidskrevende. I brev av 11.juli 2019 til Helse- og omsorgsdepartementet bekrefter også Helgelandssykehuset v/kommunikasjonssjefen at det kun tar sekunder å generere slike rapporter (Deres ref. 2019/1062-66). Undertegnede mener derfor det er kritikkverdig at Helgelandssykehusets administrasjon ikke er i stand til å få generert slike rapporter i henhold til Offentlighetslovens bestemmelser, når det ifølge Helglandssykehuset selv kun tar sekunder. Vi snakker ikke her om avansert kunnskap. Nettopp fordi det å generere slike rapporter ikke er avansert kunnskap, blir jeg meget bekymret når sykehuset også begrunner manglende behandling av mitt innsynskrav med at det er ferieavvikling på gang. I en avisartikkel påpeker da også Helgelandssykehuset at det ikke skorter på kompetansen internt. Men hvis kompetansen er på plass, hvorfor kan da ikke innsynskravene mine bli behandlet? Og hva er da årsaken til at mine innsynskrav ikke blir behandlet? (jfr. sak med ref. 19/1939-1 og 19/1939-14).

Jeg har registrert at Helgelandssykehuset har rundt 80 administrativt ansatte, og jeg er forundret over at et så tungt apparat ikke har ressurser til å framskaffe de nødvendige journalrapportene som jeg har anmodet om innsyn i, all den tid det tar sekunder å generere rapportene automatisk i sak-/arkivsystemet. Dette er svært bekymringsverdig. Jeg velger derfor også å stille spørsmål vedrørende pasientsikkerheten. Når Helgelandssykehuset ikke er i stand til å generere disse rapportene til undertegnede i løpet av flere måneder, vil sykehuset være i stand til å fremskaffe all nødvendig pasientinformasjon fra arkivene tids nok til å berge livet til akuttpasienter som kommer inn og er alvorlig syke og trenger behandling raskt? Jeg er bekymret for at det foreligger større systemsvikt.

Jeg ønsker også å gjøre statsråden oppmerksom på at Helgelandssykehuset, til tross for bytte av journalsystem i mars 2019, var i stand til å generere en fullstendig journalrapport til undertegnede av den offentlige journalen i tidsrommet 2013-2019. Denne ble generert i slutten av juni 2019. Eksempel på denne legger jeg ved forsendelsen. Mao har sykehuset selv vist at de innehar kompetanse og er i stand til å generere fullstendig journalrapporter også ut fra det gamle journalsystemet som de har avskaffet. Jeg kan også informere om at et innsynskrav levert inn den 5.august ble besvart den 6.august, da ba jeg om å få innsyn i sykehusets arkivplan. Mens innsyn i dokumenter knyttet opp til Helgelandssykehuset 2025-saken lar altså vente på seg.

Avsluttende kommentar

Som kommunestyrerepresentant for Venstre i Alstahaug opplever jeg situasjonen slik at Helgelandssykehuset bevisst har trenert utlevering av informasjon knyttet til Helgelandssykehuset 2025-prosessen samtidig som prosessen har gått sin gang. Dette har ført til at en del av den informasjonen som jeg etterspurte i begynnelsen av april, fortsatt ikke er gjort tilgjengelig nå i august. I mellomtiden har kommunestyret i Alstahaug hatt sak oppe til behandling i forbindelse med Helgelandssykehuset 2025-prosessen (kommunestyresak 24/2019). Det kan derfor ikke utelukkes at innspill til Helgelandssykehuset 2025-prosessen fra kommunene rundt kan ha vært påvirket på grunn av manglende innsyn i dokumenter, og at saken av den grunn ikke har blitt tilstrekkelig opplyst, jfr forvaltningsloven § 17 første ledd. Jeg er derfor også bekymret for at vedtak er fattet på bakgrunn av mangelfulle eller uriktige opplysninger i denne prosessen.

Undertegnede mener at mine klager på manglende innsyn i dokumenter og tallgrunnlag knyttet til Helgelandssykehuset 2025 viser at prosessen ikke vært tilstrekkelig åpen, transparent og etterprøvbar. Helgelandssykehuset har ikke kjørt en tilstrekkelig ryddig og åpen prosess hvor det har vært mulig å etterprøve alle fakta som er blitt presentert. Vi er mange som har mista tilliten til hvordan Helgelandssykehuset har kjørt denne prosessen. Det er synd, all den tid sykehuset er avhengig av tillit for at det endelige vedtaket i prosessen med ny sykehusstruktur på Helgeland skal ha legitimitet. Jeg vil derfor helt til slutt anmode statsråden om å sette i verk nødvendige tiltak raskt for at tillitten til denne prosessen skal bli gjenreist.

Hanne Nora Nilssen

Gruppeleder (V) i kommunestyret i Alstahaug

Kopi:

Helgelandssykehuset HF v/styret

Helse Nord v/adm. dir. Lars Vorland

Stortingsrepresentant Carl Erik Grimstad (V)

------------------------------------------------------------------------------------------------------------

**Vedlegg 1:**

Hei!

Beklager sen tilbakemelding. Grunnet ferieavvikling må lengre saksbehandlingstid påregnes. Din

innsynsbegjæring vil bli behandlet så snart som mulig.

Med vennlig hilsen

**Jenny Nyberg** | *Arkivleder*

**Helgelandssykehuset HF** | Senter for kommunikasjon

**Tlf:** +47 75 12 51 28 Skype

Web | Twitter | Facebook

--------------------------------------------------------------------------------------------------------------

**Vedlegg 2:**

**Fra:** Hanne Nora Nilssen [mailto:hnnilsse@online.no]
**Sendt:** 23. juli 2019 16:10
**Til:** postmottak@helgelandssykehuset.no
**Emne:** Klage på avslag på innsyn, jfr. krav av 11.07.2019

Hei

Viser til innsynskrav av 11.juli 2019 (kopi nedenunder). Da jeg ikke har mottatt svar på henvendelsen, anser jeg kravet som avslått, jfr offentlighetslovens §32, hvor det bl.a. står følgende: «*Dersom den som har kravd innsyn, ikkje har fått svar innan fem arbeidsdagar etter at organet mottok kravet, skal dette reknast som eit avslag som kan påklagast etter første ledd*».

Jeg ber om at kravet blir gjenstand for klagebehandling. Om avslaget opprettholdes, bes klagen sendt til overordnet klageorgan, Helse- og omsorgsdepartementet, for klagebehandling.

Begrunnelse for klagen:

I følge offentlighetslovens § 9 har man rett til å kreve innsyn i en sammenstilling  av opplysninger som er elektronisk lagret i databaser dersom sammenstilling kan gjøres med enkle fremgangsmåter.

I brev til departementet fra Helgelandssykehuset (datert 11.07.2019, ref. 2019/1062-66)) bekrefter Helgelandssykehuset at det bare tar sekunder å generere en fullstendig journalrapport ut fra saks-arkiv systemet (1.avsnitt side 2). Når jeg ber om innsyn innenfor et meget begrenset område knyttet til Helgelandssykehuset 2025-prosessen, anså jeg det som en kurant sak å få generert en fullstendig journalrapport over alle dokumentene som er journalført i forbindelsen med utarbeidelsen av den alternativskillende økonomiske analysen. En fullstendig journalrapport generert automatisk ut fra saks-arkiv systemet.

Avslutningsvis vil jeg påpeke at jeg finner det kritikkverdig at ikke Helgelandssykehuset er i stand til å generere en fullstendig oversikt over tilhørende saksdokumenter i denne viktige saken for alle innbyggerne på Helgeland.

Mvh Hanne Nora Nilssen

**Fra:** Hanne Nora Nilssen <hnnilsse@online.no>
**Dato:** 11. juli 2019 kl. 11:12:42 CEST
**Til:** postmottak@helgelandssykehuset.no
**Emne:** **Ønsker innsyn**

Hei

Viser til offentlighetslovens bestemmelser. Jeg vil med dette be om en fullstendig oversikt over alle dokumentene som er journalført i forbindelsen med utarbeidelsen av den alternativskillende økonomiske analysen. Jeg ber om at oversikten kommer som fullstendig journalrapport generert automatisk ut fra sak-/arkiv-systemet, hvor all informasjon rundt hvert dokument blir synliggjort (journalføringsdato, dokumentdato, dokumentnr osv).  Da dette enkelt kan genereres ut fra sak-/arkivsystemet håper jeg at dette kan la seg gjøre.

Mvh Hanne Nora Nilssen